EN TID FOR REVITALISERING AV TOTALFORSVARET?

Totalforsvaret eksisterte som en gjennomtenkt konsept for å bidra til trygghet og sikkerhet for stat, samfunn og individ til langt inn på 90 tallet. Det var et konsept for hvordan vi skulle fungere i fred, krise, krig – for håndtering av større ulykker eller katastrofer på landsbygda og i byene. Etter tusenårsskiftet, i en tid med opplevelse av fravær av trusler og manglende oppgaver, har totalforsvaret forfalt, kapasiteter er redusert og avviklet.

De siste årene har våre beredskapsressurser vært testet flere ganger, med pandemi, leirskred, skogbranner og andre naturkatastrofer. Beredskapsressursene er på mange områder høykompetente, godt utstyrt og ikke minst så er de dedikerte og de har en sterk profesjonsidentitet. Ressursene finner hverandre, bistandsinstruksen for bruk av Forsvaret som støtte til de sivile samfunn fungerer bedre nå enn på lenge.

Men ressursene er få og de er sårbare. De mangler dybde og de mangler utholdenhet. Beredskapslagrene er mangelfulle, både hva gjelder drivstoff, mat, medisiner, sanitets – og smittevernsutstyr. Sivilforsvaret har manglende utstyr og treningsnivå. Heimevernet trener for lite, men er en ressurs som har vært brukt til alt fra områdekontroll, grensekontroll, informasjonsposter og smittetestposter. Kanskje vært brukt over evne?

Sikkerhetstjenestene presenterer et sammensatt bilde mot Norge som stat, vårt samfunn og hver og en av oss. Det er statlige og ikke statlige aktører som på ulike måter søker å påvirke eller ramme vår måte å leve på. Vi forventer et tøffere sikkerhetspolitisk klima, og sammensatte trusler som vil søke å ramme oss hvor vi er sårbare.

Klimaendringer øker sannsynligheten for hendelser og katastrofer i våre områder. Det være seg økt skipstrafikk i nordøstpassasjen og langs norskekysten, med økt fare for miljøkatastrofer. Vi har opplevd, og må forvente mer ekstremvær, som resulterer i flom, ras, skred, stormer og skogbranner.

Beredskap er å trygge sikkerheten for hver enkelt av oss, vårt samfunn og våre institusjoner og å sikre nasjonal suverenitet og handlefrihet som en fri demokratisk og liberal stat. Det er nå en tid for styrking av nasjonal beredskap og på tide å børste støvet av totalforsvaret.